न.गो. राजूरकर
डॉ. न.गो. राजूरकर हे हैदराबादचे ख्यातनाम राजकारणप्रेमी लेखक व वक्ते आहेत. त्यांचे शिक्षण तिथल्याच निजाम कॉलेजातून आणि विधि महाविद्यालयातून झाले. राजूरकरांनी उस्मानिया विद्यापीठात जवळजवळ तीन दशके राज्यशास्त्राचे प्राध्यापक आणि शाखाप्रमुख म्हणून काम केले आहे. शाळा व कॉलेजमध्ये असताना विद्यार्थी चळवळींचे नेतृत्व केले आहे. त्यांचे उर्दू भाषेवरही प्रभुत्व आह. त्या भाषेत त्यांनी कविता व नाटके लिहिली आहेत. 

राजूरकरांनी इंग्रजीत आठ तर मराठीत पाच ग्रंथ लिहिले आहेत. इंग्रजीतील ग्रंथात त्यांनी नेहरूंचे राजकारण, भारताची स्वातंत्र्य चळवळ, भारताची फाळणी, गांधी व नेहरूंचे तुलनात्मक जीवनविषयक तत्त्वज्ञान, गांधीजींचे राजकीय नेता व विचारवंत म्हणून असलेले व्यक्तिमत्त्व, नेहरूंचे स्वातंत्र्यपूर्व व स्वातंत्र्योत्तर कार्य, भारताची धर्मनिरपेक्षता आदी विषयांचा ऊहापोह केला आहे. त्यांनी पंडित नेहरूंशी अनेक वेळा चर्चा करून त्यांचे राजकारण समजून घेतले व त्यावर प्रबंध लिहून डॉक्टरेट मिळवली आहे.

राजूरकरांनी १९९१साली लोकसभा व राज्यसभेच्या सदस्यांसमोर डॉ. बाबासाहेब आंबेडकरांच्या कार्याचे विश्लेषण करणारी व्याख्याने दिली होती.

पुस्तके
 अंजली
 पंडित नेहरू : एक मागोवा (सहलेखक - नरहर कुरुंदकर)
 Nehru : Utopian or a Statesman. 
 प्रतिबिंब
 प्रकाशचित्रे (व्यक्तिचित्रे संग्रह)
 विचारयात्रा
 वेगळी माणसं.. वेगळ्या वाटा 
 The Spirit of Indian Freedom Movement (४ जुलै ते १५ ऑगस्ट १९९१ या काळात उस्मानिया विद्यापीठात दिलेल्या सात भाषणांचा संग्रह)

पुरस्कार
 नांदेडच्या प्रसाद वैद्यकीय प्रतिष्ठानातर्फे डॉ. न.गो. राजूरकरांना त्यांच्या ग्रंथसेवेचा गौरव करणारा वाङ्‌मय पुरस्कार प्रदान झाला आहे. (२६-२-२०११)
 प्रतिबिंब या पुस्तकासाठी महाराष्ट्र सरकारचा विठ्ठल रामजी शिंदे पुरस्कार (२००९-१०)

मराठी लेखक